### NN 56/2017 (12.6.2017.), Odluka Agencije za elektroničke medije klasa: UP/I-612-12/17-02/0002, urbroj: 567-06-17-11 od 5. lipnja 2017.

Agencija za elektroničke medije

1234

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Vesna Roller i Gordana Simonović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13) i članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 24/2017), a temeljem provedenog postupka sukladno Obavijesti o namjeri davanja koncesija za obavljanje djelatnosti pružanja medijskih usluga televizije br. 02/17, donijelo je sljedeću

ODLUKU

I. Poništava se Odluka o objavi o namjeri davanja koncesije za obavljanje djelatnosti pružanja medijske usluge televizije br. 02/17. od 15. ožujka 2017 UP/I-612-12/17-02/0002 Urbroj: 567-02/01-17-01 objavljena u »Narodnim novinama« broj 24/2017 od 24. ožujka 2017. godine.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesija za obavljanje djelatnosti pružanja medijskih usluga televizije br. 02/17 od 15. ožujka, objavljena u »Narodnim novinama« broj UP/I-612-12/17-02/0002, urbroj: 567-02/01-17-01 objavljena u »Narodnim novinama« broj 24/2017 od 24. ožujka 2017. godine raspisalo Obavijest o namjeri davanja koncesija za obavljanje djelatnosti pružanja medijskih usluga televizije na ukupno tri (3) koncesijska područja.

Na 17-17 sjednici Vijeća, dana 3. svibnja 2017. održano je javno otvaranje ponuda pristiglih temeljem Obavijesti o namjeri davanja koncesije br. 02/17 te je utvrđeno kako su temeljem navedene Obavijesti pristigle sljedeće ponude:

|  |  |  |
| --- | --- | --- |
| Redni broj | Naziv i područje koncesije | Ponuditelj |
| 1. | Digitalna regija D5 – Primorsko-goranska, Istarska i dio Ličko-senjske županije | Nezavisna televizija d.o.o. |
| 2. | Digitalna regija D6 – dio Karlovačke i dio Ličko-senjske županije | Nezavisna televizija d.o.o.  VOX Fenix j.d.o.o. |
| 3. | Digitalna regija D7 – Zadarska, Šibensko-kninska i dio Ličko-  -senjske županije | CCS Consulting d.o.o.  Robur j.d.o.o.  Televizija Jadran d.o.o.  VOX Fenix j.d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih temeljem Obavijesti broj 02/17. Utvrđeno je kako sve pristigle ponude udovoljavaju propisanim uvjetima temeljem Obavijesti.

Vijeće je provelo postupak razmatranja, usporedbe i ocjene zaprimljenih ponuda sukladno odredbama Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija te utvrđivalo ispunjavanje tehničkih, prostornih, financijskih i kadrovskih uvjeta sukladno Pravilniku.

U postupku razmatranja, usporedbe i ocjene zaprimljenih ponuda utvrđivano je da li ponuda sadrži:

– dokaze o ispunjavanju uvjeta propisanih obaviješću o namjeri davanju koncesije,

– programsku osnovu koja mora sadržavati programsku shemu kojom se određuje:

o     vrsta televizijskog programa, odnosno njihovo razvrstavanje u pojedine skupine,

o     predviđeni kvantitativni razmjer između pojedinih skupina sadržaja,

o     predviđeni opseg vlastitih i udio hrvatskih audiovizualnih djela iz članka 38. i 39. ZEM-a,

o     predviđeni opseg europskih djela i europskih djela nezavisnih proizvođača,

o     vrijeme objavljivanja iz članka 36. ZEM-a.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– izvadak iz sudskog registra ili drugog propisanog registra u Republici Hrvatskoj,

– izvod iz kaznene evidencije ili javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrdu nadležnog trgovačkog suda da nije podnesen prijedlog za otvaranje postupka predstečajne nagodbe,

– potvrdu nadležnog trgovačkog suda da nije otvoren postupak predstečajne nagodbe,

– druge isprave propisane javnim natječajem i/ili natječajnom dokumentacijom.

Utvrđeno je da su ponude trgovačkih društva Nezavisna televizija d.o.o., VOX Fenix j.d.o.o., CCS Consulting d.o.o., Robur j.d.o.o., Televizija Dalmacija d.o.o., Televizija Jadran d.o.o. cjelovite te time zadovoljavaju kriterije propisane ZEM-om i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudama koristeći glasačke listiće na kojima su navedeni ponuditelji abecednim redom.

Vijeće se u postupku razmatranja, usporedbe i ocjene zaprimljenih ponuda vodilo javnim interesom hrvatskih građana iz perspektive medijskog pluralizma.

Glasovanje je provedeno jednim krugom glasovanja te su glasovi dodijeljeni:

Digitalna regija D5

Nezavisna televizija d.o.o. dobila je 2 glasa »ZA«, 3 glasa »PROTIV« dok je 1 glasački listić bio nevažeći.

Digitalna regija D6

Nezavisna televizija d.o.o. dobila je 3 glasa »ZA«, 1 glas »PROTIV«. Vox Fenix j.d.o.o. nije diobi niti jedan glas, a 2 su listića bila nevažeća.

Digitalna regija D7

Robur j.d.o.o. dobio je 3 glasa »ZA«, Televizija Dalmacija d.o.o. dobila je 1 glas »ZA«, Televizija Jadran d.o.o. dobila je 1 glas »ZA«, CCS Consulting d.o.o. i Vox Fenix j.d.o.o. nisu dobili niti jedan glas dok je 1 listić bio nevažeći.

Slijedom navedenog rezultata glasovanja poništena je Obavijesti o namjeri davanja koncesije za obavljanje djelatnosti pružanja medijskih usluga televizije broj 02/17 u digitalnim regijama D5, D6 i D7.

Na temelju prebrojanih glasova utvrđeno je da niti jedna od ponuda nije dobila potrebnu, zakonsku većinu glasova svih glasova članova Vijeća sukladno članku 70. stavku 1. ZEM-a te je odlučeno kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/17-02/0002

Urbroj: 567-06-17-11

Zagreb, 5. lipnja 2017.

Agencija za elektroničke medije
 Vijeće za elektroničke medije
 Mirjana Rakić, v. r.